Bejaarde in bed op Limpopo-plaas oorvalArgieffoto: Lorraine Claasen Die Limpopo-polisie het ŉ volskaalse soektog van stapel gestuur na gewapende aanvallers wat ŉ bejaarde man en sy huishulp Dinsdag op ŉ plaas oos van Louis Trichardt oorval het. Lt.kol. Moatshe Ngoepe, provinsiale polisiewoordvoerder, het Woensdag gesê twee verdagtes het in die namiddag op die plaas in die Levubu-omgewing toegeslaan en die huishulp met ŉ vuurwapen aangehou. “Die verdagtes het die huis geplunder en in die proses die 77-jarige plaaseienaar op sy bed aangetref. Hulle het op vuurwapens aangedring en onder meer met ŉ geweer en ammunisie van die toneel gevlug,” het Ngoepe gesê. Ngoepe het gesê niemand is tydens die voorval dood of ernstig beseer nie. Die Louis Trichardt-polisie ondersoek ŉ saak van huisroof. Niemand is nog in verband met die voorval in hegtenis geneem nie. Enigiemand met inligting wat die polisie met hul ondersoek kan bystaan, word versoek om sers. Malebo Mavhungu by 071 230 0968 of Stop Misdaad by 08600 10111 te bel.